Edizzjoni Provviżorja
KONKLUŻJONIJIET TAL-AVUKAT ĠENERALI
SÁNCHEZ-BORDONA
ippreżentati fit‑12 ta’ Marzu 2026 (1)
Kawża C‑482/24 P
Global 8 Airlines
vs
Il-Kummissjoni Ewropea
“Appell — Politika estera u ta’ sigurtà komuni — Miżuri restrittivi fid‑dawl tal-azzjonijiet tar-Russja li jiddestabbilizzaw is-sitwazzjoni fl‑Ukraina — Regolament (UE) Nru 833/2014 — Artikolu 3d u e — Projbizzjoni ta’ nżul, tluq jew titjir fuq it-territorju tal-Unjoni għal kull inġenju tal-ajru mhux irreġistrat fir-Russja, li jkun proprjetà, mikri jew ikkontrollat b’xi mod ieħor minn persuna fiżika jew ġuridika, entità jew korp Russu — Rifjut ta’ pjan ta’ titjira — Rikors għal annullament — Ammissibbiltà — Att li jista’ jiġi kkontestat”
1.        Dan l-appell jirrigwarda d-digriet tal-Qorti Ġenerali
tad‑29 ta’ April 2024, Global 8 Airlines vs Il-Kummissjoni (2) (iktar ’il quddiem, id‑“digriet appellat”).
2.        Fid-digriet appellat, il-Qorti Ġenerali
ddikjarat inammissibbli r‑rikors għal annullament ippreżentat mill-kumpannija Global 8 Airlines LLC kontra d-deċiżjoni tal-Kummissjoni Ewropea, li dwarha din il‑kumpannija ġiet informata fl‑20 ta’ Marzu 2023, dwar l-inklużjoni ta’ żewġ ajruplani proprjetà tagħha f’lista ta’ inġenji tal-ajru suġġetti għall‑projbizzjoni ta’ nżul, tluq jew titjir fuq it-territorju tal-Unjoni Ewropea skont ir-Regolament (UE) Nru 833/2014 (3).
3.        Il-Qorti Ġenerali, b’konformità mal-pożizzjoni tal-Kummissjoni, qieset r-rikors għal annullament inammissibbli billi sostniet, fil-qosor, li: a) il-projbizzjoni tat-titjir prevista
fl-Artikolu 3d tar‑Regolament Nru 833/2014 (4) ma kinitx imputabbli lill-Kummissjoni; u b) id-deċiżjoni appellata, dwar il-lista ta’ inġenji tal-ajru b’titjiriet suġġetti għall‑projbizzjoni (5),
ma setgħetx tiġi kkontestata permezz ta’ rikors għal annullament skont l-Artikolu 263 TFUE.
I.      Il-fatti li wasslu għall-kawża
4.        Il-fatti li wasslu għall-kawża huma spjegati fil-punti 2 sa 17 tad‑digriet appellat
u jistgħu jiġu mqassra bil-mod segwenti:
–        Global 8 Airlines, kumpannija b’responsabbiltà limitata taħt id-dritt Kirgiż, hija trasportatur bl-ajru kummerċjali, irreġistrata fir-reġistru kummerċjali tar-Repubblika Kirgiża, li minnu jirriżulta li hija proprjetà ta’ persuna fiżika u hija mmexxija minn persuna fiżika oħra, it-tnejn ta’ nazzjonalità Latvjana.
–        Il-Bord tad-Diretturi ta’ Global 8 Airlines approva,
fid‑9 ta’ Settembru 2022 u fl‑20 ta’ Frar 2023, ix-xiri ta’ żewġ inġenji tal-ajru minn kumpannija Russa li l-azzjonisti tagħha huma ta’ nazzjonalità Russa.
–        Iż-żewġ inġenji tal-ajru ġew irreġistrati fil-Kirgiżistan, f’isem Global 8 Airlines, fit‑12 ta’ Settembru 2022 u fid‑9 ta’ Marzu 2023, rispettivament. Wieħed minnhom wettaq diversi titjiriet mir-Russja lejn pajjiżi tal-Unjoni.
–        Fl‑24 ta’ Frar 2023, Global 8 Airlines ippreżentat lill-Organizzazzjoni Ewropea għas-Sikurezza tan-Navigazzjoni tal-Ajru (iktar ’il quddiem, il‑“Eurocontrol”) il-pjan ta’ titjira ta’ wieħed mill-inġenji tal-ajru (6) għall-vjaġġ minn Augsburg (il-Ġermanja) għal Budapest (l-Ungerija). Il-pjan ta’ titjira ġie miċħud fl-istess jum permezz ta’ messaġġ awtomatiku.
–        Fil‑15 ta’ Marzu 2023, Global 8 Airlines bagħtet posta elettronika lill‑Eurocontrol sabiex tikseb spjegazzjonijiet dwar il-messaġġ awtomatiku tal‑24 ta’ Frar preċedenti.
–        Fl‑20 ta’ Marzu 2023, il-Eurocontrol ikkomunikat lil Global 8 Airlines li l-inġenju tal-ajru EX-88012 kien fuq lista ta’ inġenji tal-ajru suġġetti għall‑projbizzjoni stabbilita fir-Regolament Nru 833/2014 u stednitha
tibgħat komunikazzjoni lil indirizz elettroniku funzjonali tal‑Kummissjoni, iġġestit mid-Direttorat Ġenerali għall-Mobbiltà u t‑Trasport (iktar ’il quddiem, “DĠ MOVE”), jekk xtaqet titlob li l-isem tal-inġenju tal-ajru jitħassar minn dik il-lista.
–        Fil‑21 ta’ Marzu 2023, Global 8 Airlines bagħtet posta elettronika lill‑indirizz elettroniku funzjonali tal-Kummissjoni
sabiex tiċċara l‑pożizzjoni tagħha u titlob,
essenzjalment, li tiġi rieżaminata s‑sitwazzjoni tagħha, b’mod partikolari f’dak li jirrigwarda t-tneħħija tal-projbizzjoni tat-titjir tal-inġenji tal-ajru tagħha, l-eliminazzjoni tagħha mil-lista tar‑Regolament Nru 833/2014 u l-komunikazzjoni lill-Eurocontrol ta’ informazzjoni aġġornata dwarha. Talbet ukoll, fejn applikabbli, li tiġi informata dwar l-awtorità nazzjonali kompetenti li kienet ser tittratta t-talba tagħha għal rieżami.
–        Fit‑28 ta’ Marzu 2023, l-uffiċjal responsabbli mill-indirizz elettroniku funzjonali (uffiċjal ta’ DĠ MOVE) informa lil Global 8 Airlines li ż‑żewġ inġenji tal-ajru kienu fil-lista tar-Regolament Nru 833/2014 u li l-projbizzjoni tat-titjira kellha tiġi kkonfermata.
–        Fil‑25 ta’ April 2023, wara li rċieva informazzjoni addizzjonali mingħand Global 8 Airlines dwar is-sitwazzjoni tagħha, l-uffiċjal ta’ DĠ MOVE informaha li ma kien hemm l-ebda raġuni li tiġġustifika t‑tneħħija tal-projbizzjoni tat-titjira.
II.    Il-proċeduri quddiem il-Qorti Ġenerali u d-digriet appellat
5.        Fit‑22 ta’ Mejju 2023, Global 8 Airlines ippreżentat rikors skont l-Artikolu 263 TFUE quddiem il-Qorti Ġenerali li permezz tiegħu talbet “l-annullament tad-deċiżjoni adottata mill-[Kummissjoni], li dwarha ġiet informata fl‑20 ta’ Marzu 2023, dwar l-inklużjoni ta’ żewġ ajruplani [...] proprjetà tagħha f[il-]lista tar-Regolament Nru 833/2014
[…]” [traduzzjoni mhux uffiċjali] (7).
6.        Il-Kummissjoni
ressqet eċċezzjoni ta’ inammissibbiltà abbażi tar‑raġunijiet segwenti:
–        L-ineżistenza tad-deċiżjoni kontenzjuża, li, fi kwalunkwe każ, ma tistax tiġi identifikata bi preċiżjoni.
–        L-impossibbiltà li d-deċiżjoni kontenzjuża tkun is-suġġett ta’ rikors għal annullament għaliex, fi kwalunkwe każ, tikkonsisti f’miżura provviżorja li ma tipproduċix effetti legali vinkolanti għal Global 8 Airlines.
–        L-imputabbiltà lill-Istati Membri tal-att li jikkawża preġudizzju lil
Global 8 Airlines.
–        Il-kontestazzjoni ta’ att żbaljat u quddiem qorti mhux kompetenti.
–        L-intempestività tar-rikors.
–        In-nuqqas ta’ suġġett tat-talba, fid-dawl tal-projbizzjoni ġenerali fuq l‑operat fl-Unjoni, għal raġunijiet ta’ sigurtà, imposta fuq it‑trasportaturi bl-ajru inklużi fir-reġistru tar-Repubblika Kirgiża, skont ir‑Regolament (KE) Nru 1543/2006 (8).
7.        Permezz tad-digriet appellat, il-Qorti Ġenerali
ċaħdet, bħala inammissibbli, ir-rikors għal annullament.
8.        Skont il-Qorti Ġenerali, il-projbizzjoni tat-titjir ma tistax tiġi attribwita lill-Kummissjoni, peress li l-applikazzjoni u l-infurzar tal‑miżuri restrittivi tal-Unjoni huma r-responsabbiltà tal-Istati Membri (anki, b’mod partikolari, is-setgħa ta’ rifjut ta’ pjanijiet ta’ titjir, li l‑Eurocontrol teżerċita għan-nom tal-Istati Membri). Il-Kummissjoni tillimita ruħha għal funzjoni ta’ sempliċi assistenza, billi tiġbor l‑informazzjoni neċessarja sabiex l-Istati Membri jkunu jistgħu jwettqu d-dmir tagħhom, u dan huwa l-għan li għalih inħolqot il-lista kontenzjuża.
9.        Skont il-Qorti Ġenerali, finalment, l-effetti legali vinkolanti li jaffettwaw is-sitwazzjoni legali ta’ Global 8 Airlines jirriżultaw mill‑projbizzjoni ta’ titjir prevista fl-Artikolu 3d tar‑Regolament Nru 833/2014, u fl-ebda każ mill-inklużjoni tal-inġenji tal-ajru fil-lista kontenzjuża.
III. L-appell u l-proċeduri quddiem il-Qorti tal-Ġustizzja
10.      L-appell ippreżentat minn Global 8 Airlines ġie rreġistrat fil-Qorti tal-Ġustizzja fid‑9 ta’ Lulju 2024.
11.      Global 8 Airlines titlob l-annullament tad-digriet appellat fl-intier tiegħu, kif ukoll li l-Kummissjoni tiġi kkundannata għall-ispejjeż.
12.      Il-Kummissjoni
titlob li l-appell jiġi ddikjarat bħala inammissibbli, u, sussidjarjament, bħala infondat fl-intier tiegħu, kif ukoll li Global 8 Airlines tiġi kkundannata għall-ispejjeż.
13.      Permezz ta’ deċiżjoni tal-President tal-Qorti tal-Ġustizzja tat‑22 ta’ Novembru 2024, ġie aċċettat l-intervent tar-Repubblika Federali tal‑Ġermanja insostenn tal-Kummissjoni.
14.      Il-Gvern Ġermaniż talab li l-appell jiġi ddikjarat inammissibbli u, sussidjarjament, infondat, kif ukoll li Global 8 Airlines tiġi kkundannata għall-ispejjeż.
15.      Fis-seduta li nżammet fis‑17 ta’ Diċembru 2025 ipparteċipaw Global 8 Airlines, il-Gvern Ġermaniż u l-Kummissjoni.
IV.    Evalwazzjoni
A.      Ammissibbiltà tal-appell
16.      Il-Kummissjoni
topponi, bis-sostenn tar-Repubblika Federali tal‑Ġermanja, l-ammissibbiltà tal-appell.
1.      Allegazzjonijiet
17.      Il-Kummissjoni
ssostni li Global 8 Airlines ma tindikax b’mod preċiż l-iżbalji ta’ liġi allegatament imwettqa mill-Qorti Ġenerali u titlob, fil-fatt, ir-rieżami tat-talba miċħuda minn din l-aħħar qorti.
18.      Skont il-Kummissjoni:
–        L-appell ma fih l-ebda argument legali li juri li DĠ MOVE kien adotta att legalment vinkolanti li jiġġustifika l-istħarriġ tal-Qorti Ġenerali dwar il-mertu. Għall-kuntrarju, l-appell sempliċement jikkunsidra bħala żball ta’ liġi l-fatt li ntlaqgħu l‑argumenti mressqa mill-Kummissjoni biex tiddefendi ruħha.
–        L-appell ma huwiex ċar dwar jekk jikkontestax il‑konstatazzjoni tal-Qorti Ġenerali li l-effetti legali tal-projbizzjoni tat-titjira jirriżultaw direttament mill-Artikolu 3d  tar-Regolament Nru 833/2014, jew jekk huwiex qiegħed jiddiskuti l-fatt li l-pjanijiet ta’ titjir huma pproċessati mill-Eurocontrol għan-nom tal-Istati Membri.
–        Global 8 Airlines jidher li ssostni li l-iżball imwettaq mill-Qorti Ġenerali
jikkonsisti fil-konstatazzjoni li d-deċiżjoni kontenzjuża ma tipproduċix effetti legali vinkolanti li jaffettwaw s-sitwazzjoni tagħha. Madankollu, l-appell tagħha ma jispjegax għaliex din il-konklużjoni hija żbaljata, u sempliċement isostni li d-DĠ MOVE jieħu d-deċiżjoni finali dwar is-sitwazzjoni tal-inġenji tal-ajru. L-appell jirrepeti l‑argumenti mressqa minn Global 8 Airlines fl-osservazzjonijiet tagħha dwar l-eċċezzjoni ta’ inammissibbiltà magħmula mill‑Kummissjoni fl-ewwel istanza.
–        Global 8 Airlines tidher li qegħda tallega li l-Qorti Ġenerali eżaminat b’mod żbaljat il-legalità tar-rifjut tat-titjira, minflok tal-lista kontenzjuża, iżda ma tirreferiex, b’mod konkret, għal xi punt tad‑digriet appellat li juri li dan kien il-każ.
19.      Fir-replika tagħha, Global 8 Airlines issostni li:
–        L-aggravji preċiżi tal-appell huma bla dubju inklużi b’mod ċar fl-appell.
–        L-aggravju ta’ natura sostantiva huwa dedott b’mod ċar mit‑test u mill-kuntest tal-appell. Dan huwa li t-talba tagħha quddiem il-Qorti Ġenerali
ma kinitx, kif kienet fehmet din tal-aħħar, is-sempliċi projbizzjoni tat-titjira, iżda l-inklużjoni tal-inġenji tal-ajru, mill‑Kummissjoni, fil-lista kontenzjuża.
–        L-aggravju ta’ natura proċedurali huwa bbażat fuq il-fatt, li l‑Qorti Ġenerali aġixxiet b’mod parzjali fl-evalwazzjoni tal-provi prodotti fil-proċess.
2.      Analiżi
20.      Anki jekk jiġi preżunt li l-appell ta’ Global 8 Airlines ma jippreżentax b’mod preċiż u ċar l-argumenti li jsostni, inqis li huwa ammissibbli.
21.      Għall-kuntrarju ta’ dak sostnut mill-Kummissjoni, mill-qari tal-appell jidher ċar li Global 8 Airlines tattribwixxi lill-Qorti Ġenerali żball ta’ liġi fis-sens li ma fehmitx b’mod korrett is-suġġett tat‑talba tagħha. Dan is-suġġett ma kienx ir-rifjut tal-pjan ta’ titjira (ikkomunikat mill-Eurocontrol), iżda l-inklużjoni taż-żewġ ajruplani proprjetà tagħha fil-lista kontenzjuża.
22.      Barra minn hekk, Global 8 Airlines irreferriet b’mod suffiċjentament preċiż għall-punti tad-digriet appellat
li fihom saru l‑argumenti li wasslu lill-Qorti Ġenerali sabiex tidentifika b’mod żbaljat l-att ikkontestat fir-rikors għal annullament.
23.      Fi kwalunkwe każ, “skont ġurisprudenza stabbilita, kull fatt relatat mal-ammissibbiltà tar-rikors għal annullament ippreżentat quddiem il‑Qorti Ġenerali jista’ jikkostitwixxi motiv ta’ ordni pubbliku li l-Qorti tal-Ġustizzja għandha, fl-istadju ta’ appell, tqajjem ex officio” (9).
24.      F’dan il-każ, id-digriet appellat
qajjem inċertezza fir-rigward tal‑identifikazzjoni tal-att li kkawża preġudizzju lil Global 8 Airlines u, b’mod partikolari, fir-rigward tal-applikazzjoni tar-Regolament Nru 833/2014 u tar-responsabbilitajiet rispettivi tal-Kummissjoni, tal‑Istati Membri u ta’ Eurocontrol.
25.      Għalhekk, nifhem, li jekk ikun meħtieġ, finalment u sabiex tiġi żgurata l-effettività sħiħa tad-dritt tal-Unjoni fir-rigward ta’ atti jew dispożizzjonijiet li ma humiex suġġetti għal stħarriġ ġudizzjarju, il-Qorti tal-Ġustizzja tista’ tiddeċiedi ex officio dwar l-ammissibbiltà tar-rikors għal annullament.
B.      Fuq il-mertu
1.      L-allegazzjonijiet tal-partijiet
26.      Global 8 Airlines issostni li l-Qorti Ġenerali
wettqet tliet żbalji:
–        Fl-ewwel lok, l-identifikazzjoni tal-att ikkontestat, li ma kienx ir‑rifjut tal-pjan ta’ titjira, iżda l-inklużjoni taż-żewġ ajruplani proprjetà tagħha fil-lista tar-Regolament Nru 833/2014.
–        Fit-tieni lok, l-evalwazzjoni żbaljata tal-istruttura tar-Regolament Nru 833/2014. Il-Qorti Ġenerali
jidher li ħalltet il-kunċett ta’ inġenju tal-ajru, fis-sens tal-Artikolu 3d tar-Regolament Nru 833/2014 – kunċett li għandu jiġi evalwat –, u l-kunċett ta’ provvista ta’ servizzi ta’ traffiku tal-ajru mill-Eurocontrol (Artikolu 3e tal-istess Regolament). Ir-rwol tal-Eurocontrol bħala ġestjonarju tan-network huwa biss sekondarju fl-evalwazzjoni tan-natura legali tal-proprjetà jew tal‑kontroll tal-inġenji tal-ajru li għalihom jirreferi l-Artikolu 3d tar‑Regolament Nru 833/2014.
–        Fit-tielet lok, l-evalwazzjoni b’mod żbaljat id-dritt tal-Unjoni, kif japplikawh fil-prattika l-atturi kollha involuti. Huwa DĠ MOVE li jieħu d-deċiżjoni finali dwar l-istatus eżatt tal-inġenju tal-ajru, u l-Istati Membri u l-Eurocontrol sempliċement jimplimentaw, fl-ambitu tal‑kompetenzi tagħhom, din id-deċiżjoni finali.
27.      Il-Kummissjoni
tallega li l-inklużjoni ta’ inġenji tal-ajru fil-lista tar‑Regolament Nru 833/2014 ma għandhiex tkun suġġetta għal stħarriġ ta’ legalità, peress li l-projbizzjoni ta’ titjir hija direttament applikabbli skont l-Artikolu 3d ta’ dan ir-regolament. Hija r-responsabbiltà tal-Istati Membri li jadottaw il-miżuri ta’ implimentazzjoni meħtieġa, li jiġu applikati f’isimhom mill-Eurocontrol.
28.      Konsegwentement, skont il-Kummissjoni, il-Qorti Ġenerali kienet korretta meta kkunsidrat li l-inklużjoni tal-inġenji tal-ajru ta’
Global 8 Airlines fil-lista tar-Regolament Nru 833/2014 ma tikkostitwixxix att li jipproduċi effetti legali vinkolanti. Tali effetti jirriżultaw biss mir-rifjut tal‑pjanijiet ta’ titjir mill-Eurocontrol.
29.      Skont il-Kummissjoni, anki kieku kellu jiġi aċċettat li l-lista tar‑Regolament Nru 833/2014 għandha tkun suġġetta għal stħarriġ ta’ legalità u kieku kellu jiġi konkluż li d-DĠ MOVE għandu jiddeċiedi dwar l‑istatus tal-inġenji tal-ajru, l-annullament ta’ dik id-deċiżjoni ma jkollu l-ebda effett legali fuq Global 8 Airlines. Dan l‑annullament ma jinvalidax awtomatikament id-deċiżjonijiet ta’ implimentazzjoni tal-Istati Membri u r-rifjut ta’ titjira maħruġ mill‑Eurocontrol.
30.      Il-Gvern Ġermaniż
jaqbel, essenzjalment,
mal-pożizzjoni meħuda mill-Kummissjoni. Madankollu, b’differenza minnha, jemmen li Global 8 Airlines kellha tikkontesta l-projbizzjoni ta’ titjir u li l-konvenut kellu jkun il-Eurocontrol, l-organizzazzjoni li l-Artikolu 3e tar-Regolament Nru
833/2014 taha s-setgħa li tirrifjuta pjanijiet ta’ titjir li jiksru l-projbizzjoni tal-Artikolu 3d tal-istess regolament.
31.      Dan jimplika, skont il-Gvern Ġermaniż, li
Global 8 Airlines kellha tipproċedi kontra l-Eurocontrol quddiem il-qrati tas-sede tagħha (il‑Belġju), u b’hekk tiġi żgurata l-garanzija tal-protezzjoni ġudizzjarja stabbilita fl-Artikolu 47 tal-Karta tad-Drittijiet Fundamentali tal-Unjoni Ewropea.
2.      Analiżi
32.      Fid-dawl tal-fatti li wasslu għal din il-kawża, jidhirli li huwa ċar li t-talba inizjali ta' Global 8 Airlines ġiet iddefinita fil-posta elettronika mibgħuta lill-Kummissjoni fil‑21 ta’ Marzu 2023, li fiha talbet, b’mod partikolari, it-tneħħija tal-inġenji tal-ajru mil-lista tar-Regolament Nru 833/2014.
33.      Din il-posta elettronika, min-naħa tagħha, kienet immotivata minn posta elettronika oħra (tal‑20 ta’ Marzu 2023) li fiha l-Eurocontrol esponiet ir-raġunijiet li għalihom kienet irrifjutat il-pjan ta’ titjir ta’ wieħed minn dawn iż-żewġ inġenji tal-ajru.
34.      Fil-posta elettronika mibgħuta mill-Eurocontrol lil Global 8 Airlines kien indikat: “Wara analiżi tal-lista ta’ titjiriet “ipprojbiti”, nista’ nikkonferma li r‑reġistrazzjoni indikata hawn taħt hija suġġetta għar‑restrizzjonijiet iddefiniti fil-lista ta’ sanzjonijiet ipprovduta [lill‑operatur tan-network] mill-[Kummissjoni]. Jekk tqis li dan l-ajruplan partikolari għandu jitneħħa mil-lista, jekk jogħġbok ikkuntattja lil MOVE-AVIATION-SANCTIONS@ec.europa.eu”
[traduzzjoni mhux uffiċjali] (10).
35.      Fuq talba tal-Qorti tal-Ġustizzja, il-Kummissjoni ppreżentat estratt mhux kunfidenzjali tal-lista kontenzjuża, li fiha l-informazzjoni li ġejja rigward l-inklużjoni tal-inġenji tal-ajru ta’ Global 8 Airlines: “22/02/2023: Deċiżjoni tal-KE li tinkludi l-inġenju tal-ajru fil-lista kkonfermata, abbażi tal-provi miġbura mill-awtoritajiet Ġermaniżi waqt l-ispezzjoni u ta’ riżorsi oħra; Global 8 Airlines […] tipprovdi servizzi lil passiġġieri, titjiriet organizzati mir-Russja bi tranżitu minn Minsk lejn l-UE; fir-Russja, fl-UE. Din l-operazzjoni tikser ukoll ir-regoli tal-‘lista ta’ sigurtà [...]”[traduzzjoni mhux uffiċjali] (11).
36.      Fl-opinjoni tiegħi, mill-kunsiderazzjonijiet preċedenti jirriżulta li:
–        Kien hemm lista ta’ inġenji tal-ajru li fiha dawk li kienu jappartjenu lil Global 8 Airlines kienu inklużi permezz ta’ “Deċiżjoni tal-KE”.
–        Global 8 Airlines talbet li l-inġenji tal-ajru tagħha jitneħħew minn din il‑lista.
–        Wara li t-talba tagħha ġiet miċħuda, Global 8 Airlines ikkontestat quddiem il-Qorti Ġenerali
“id-deċiżjoni adottata mill-[Kummissjoni] […]dwar l-inklużjoni ta’ żewġ ajruplani […] f[il]-lista” [traduzzjoni mhux uffiċjali] (12).
37.      Id-digriet appellat jibda l-analiżi tiegħu billi jallinja ruħu mal‑konstatazzjonijiet li għadni kif spjegajt. Għalhekk,
–        il-Qorti Ġenerali
tirrikonoxxi li “hija kompetenti tistħarreġ, kif titlob ir-rikorrenti, il-legalità tad-deċiżjoni kontenzjuża, li tikkostitwixxi att adottat mill-Kummissjoni li huwa differenti minn rakkomandazzjoni jew opinjoni” [traduzzjoni mhux uffiċjali] (13);
–        il-Qorti Ġenerali
tenfasizza li “t-talba għal annullament tirrigwarda allegata deċiżjoni tal-Kummissjoni, li għaliha tirreferi l-posta elettronika tal-Eurocontrol tal‑20 ta’ Marzu 2023”
[traduzzjoni mhux uffiċjali] (14).
Għalhekk, din tirreferi
għad-deċiżjoni li l-ajruplani ta’ Global 8 Airlines jiġu inklużi fil-lista tar-Regolament Nru 833/2014;
–        “Għaldaqstant”, tkompli l-Qorti Ġenerali, “hemm lok li jiġi eżaminat jekk dan l-att […] jistax jiġi kklassifikat bħala att li jikkawża preġudizzju lir-rikorrenti” [traduzzjoni mhux uffiċjali].
38.      Madankollu, immedjatament wara, hemm nuqqas ta’ koerenza fil‑motivazzjoni tad-digriet appellat li jwassal għall-iżball allegat minn Global 8 Airlines rigward l-identifikazzjoni tal-att li l-annullament tiegħu kien qiegħed jintalab f’dik l-istanza.
39.      Fil-fatt, il-Qorti Ġenerali, meta ġabret fil-qosor l-argumenti ta’ Global 8 Airlines, tiddikjara li hija “tqis, essenzjalment, li, fir-rigward tal-inġenji tal-ajru, jista’ jiġi kkunsidrat li
l-Kummissjoni
hija l-awtur tal‑projbizzjoni ta’ titjir li għaliha jirreferi l-Artikolu 3d [tar-Regolament Nru 833/2014] meta inkludithom fil-lista, filwaqt li l-Istati Membri u l‑Eurocontrol sempliċement japplikawha” [traduzzjoni mhux uffiċjali] (15).
40.      Skont
il-Qorti Ġenerali, “tali analiżi ma tistax tiġi aċċettata, peress li l-kuntest ġuridiku li fih jaqa’ t-trattament tal-pjanijiet ta’ titjir, kif ukoll it‑tqassim tal-funzjonijiet rispettivi tal-Istati Membri, tal-Eurocontrol u tal-Kummissjoni f’dan il-proċess, ma jippermettix li d-deċiżjoni kontenzjuża tista’ tiġi kklassifikata bħala att intiż sabiex jipproduċi effetti legali vinkolanti fil-konfront tar-rikorrenti” [traduzzjoni mhux uffiċjali] (16).
41.      Minn hawnhekk, il-Qorti Ġenerali
tiffoka fuq il-“kuntest ġuridiku tat‑trattament tal-pjanijiet ta’ titjir” u t-tqassim tal-funzjonijiet bejn l‑Istati Membri, il-Eurocontrol u l-Kummissjoni, li jwassalha għall‑interpretazzjoni
tal-Artikolu 3d tar-Regolament Nru 833/2014, fit‑termini segwenti:
–        Id-dispożizzjonijiet li jinsabu f’dan l-artikolu huma ta’ portata ġenerali u għandhom jiġu implimentati mill-awtoritajiet nazzjonali kompetenti (17).
–        L-awtoritajiet nazzjonali kompetenti
huma obbligati japplikaw id‑dispożizzjonijiet ġenerali tal-Artikolu 3d tar-Regolament Nru 833/2014, billi jadottaw, fejn ikun meħtieġ, miżuri individwali intiżi sabiex jiżguraw l-applikazzjoni tagħhom (18);
b’mod partikolari, fil-kuntest tat-trattament tal-pjanijiet ta’ titjir (19).
42.      Mill-kunsiderazzjonijiet preċedenti jirriżulta, skont il-Qorti Ġenerali, li “projbizzjoni ta’ titjir prevista fl-Artikolu 3d ma tikkostitwixxix att imputabbli lill-Kummissjoni”
[traduzzjoni mhux uffiċjali] (20).
43.      Fl-opinjoni tiegħi, din il-konklużjoni twassal għal bidla fis-suġġett tat-talba ta’ Global 8 Airlines quddiem
il-Qorti Ġenerali, li ma kinitx tant l-annullament tal-projbizzjoni ta’ titjir ta’ wieħed mill-inġenji tal-ajru tagħha iżda pjuttost it-tneħħija ta’ dak l-inġenju tal-ajru, u ta’ ieħor tal‑istess kumpannija, mil-lista kontenzjuża.
44.      Meta teżamina n-natura tal-lista kontenzjuża, il-Qorti Ġenerali tasal għall-konklużjonijiet segwenti:
–        Il-lista
“ma hi xejn ħlief ġabra ta’ informazzjoni minn diversi sorsi” [traduzzjoni mhux uffiċjali] (21),
ir-riżultat ta’ mekkaniżmu ta’ koordinazzjoni stabbilit minn DĠ MOVE u l-Aġenzija Ewropea tas‑Sikurezza tal-Avjazzjoni (AESA), flimkien mal-awtoritajiet tal‑Istati Membri, bil-għan li tiġi ffaċilitata l-applikazzjoni tal‑Artikolu 3d  tar-Regolament Nru 833/2014 (22).
–        L-għan li tiġi stabbilita l-lista bbażata fuq il-fluss ta’ informazzjoni pprovduta minn dawk li jfassluha huwa li l-Istati Membri jkunu jistgħu jieħdu deċiżjonijiet ikkoordinati dwar it-trattament ta’ pjanijiet ta’ titjir individwali ppreżentati mill-operaturi (23).
–        Il-Kummissjoni u l-awtoritajiet tal-Istati Membri jipparteċipaw fit‑tfassil tal-lista (24).
45.      Fid-dawl ta’ dan, il-Qorti Ġenerali
tikkonkludi b’dikjarazzjoni li, fl-opinjoni tiegħi, jirriżulta li hija kemmxejn ambigwa, li: “it-tfassil tal‑lista […] ma huwiex parti minn allegata deċiżjoni adottata mill‑Kummissjoni jew għan-nom tagħha” [traduzzjoni mhux uffiċjali] (25).
46.      Jekk nifhem tajjeb is-sens ta’ din id-dikjarazzjoni, il-Qorti Ġenerali trid tfisser li d-deċiżjoni li titfassal il-lista ma ttiħdietx mill‑Kummissjoni. Madankollu, fil-punt 45 tad-digriet appellat, l-istess Qorti Ġenerali taċċetta li t-tfassil tal-lista huwa r-riżultat ta’ mekkaniżmu stabbilit, fost atturi oħra, mill-Kummissjoni, sabiex tikkoordina ċerti flussi ta’ informazzjoni.
47.      Għalhekk, ikun korrett li jingħad li “t-tfassil tal-lista jifforma parti minn deċiżjoni adottata, fost l-oħrajn, mill-Kummissjoni”.
48.      Fi kwalunkwe każ,
il-kwistjoni tassew rilevanti ma hijiex biss min iddeċieda li jfassal il-lista, iżda min iddeċieda li jinkludi l-inġenji tal-ajru ta’
Global 8 Airlines fiha. Dak, u xejn iktar, kien is-suġġett
tar-rikors għal annullament ta’ din il-kumpannija.
49.      Il-Qorti Ġenerali tqis li, skont l-Artikolu 3d  tar-Regolament Nru 833/2014, il-Kummissjoni
ma kinitx kompetenti sabiex timponi projbizzjoni ta’ titjir. Dik il-kompetenza hija tal-Istati Membri, li l‑Eurocontrol teżerċita f’isimhom. Ir-rwol tal-Kummissjoni huwa limitat għall-ġbir ta’ informazzjoni u l-pubblikazzjoni tal-lista bbażata fuq id-deċiżjonijiet tal-awtoritajiet nazzjonali (26).
50.      Fil-fatt, kif tiddikjara l-Qorti Ġenerali, il-projbizzjoni ta’ titjir hija stabbilita mill-Artikolu 3d tar-Regolament Nru 833/2014 u mhux mill‑Kummissjoni. L-Istati Membri, min-naħa tagħhom, jadottaw biss miżuri individwali intiżi sabiex jiżguraw l-applikazzjoni ta’ dik id‑dispożizzjoni (27).
51.      Dak kollu msemmi hawn fuq jista’ jiġi skartat għall-finijiet ta’ din it-tilwima. Dan għaliex dak li huwa rilevanti huwa li l-inġenji ta’
Global 8 Airlines ġew inklużi f’lista li, kif tammetti l-Qorti Ġenerali, tinkludi “l-inġenji tal-ajru li jistgħu jkunu suġġetti għall-projbizzjoni ta’ titjir prevista fl‑Artikolu 3d, b’tali mod li l-Istati Membri jadottaw deċiżjonijiet ikkoordinati dwar it-trattament tal-pjanijiet ta’ titjir individwali ppreżentati mill-operaturi” [traduzzjoni mhux uffiċjali] (28).
52.      Peress li huma l-Istati Membri li jiddeċiedu liema inġenji tal-ajru huma suġġetti, f’kull każ, għall-projbizzjoni ta’ titjir
tal-Artikolu 3d tar‑Regolament Nru 833/2014, huma jagħmlu dan abbażi tal-lista kontenzjuża, li fit-tfassil tagħha tipparteċipa l-Kummissjoni.
53.      Għalhekk, l-inklużjoni f’din il-lista tagħmilha possibbli għall‑awtoritajiet kompetenti nazzjonali li jiddeċiedu li jipprojbixxu l‑pjan ta’ titjira ta’ inġenju tal-ajru inkluż fiha.
54.      Bit-talba tagħha sabiex l-inġenji tal-ajru tagħha
jiġu esklużi mil-lista kontenzjuża, Global 8 Airlines ma tikkontestax projbizzjoni ta’ titjira partikolari; u lanqas ma tikkontesta r-Regolament Nru 833/2014, li fl-appell tagħha ssostni li “bl-ebda mod ma kiser [id-dritt tal-Unjoni]” [traduzzjoni mhux uffiċjali] (29). Is-suġġett tar-rikors għal annullament quddiem il-Qorti Ġenerali kien, intenni, l-inklużjoni tal-inġenji tal-ajru f’lista li twassal għal deċiżjoni (sussegwenti) mill-awtoritajiet kompetenti, li tipprevjeni l‑approvazzjoni tal-pjan ta’ titjira tal-inġenji tal-ajru tagħha.
55.      Irrispettivament min-natura u l-effett legali tal-lista kontenzjuża, jibqa’ l-fatt li l-inġenji tal-ajru
inklużi fiha “jistgħu jkunu suġġetti għall‑projbizzjoni ta’ titjir prevista fl-Artikolu 3d  [tar-Regolament Nru 833/2014]” [traduzzjoni mhux uffiċjali] (30).
56.      Fit-tweġiba tagħha għat-talba tal-Qorti tal-Ġustizzja biex tippreżenta d-deċiżjoni kontenzjuża jew, skont il-każ, il-lista kontenzjuża, il-Kummissjoni tinsisti li “din il-‘lista’ ma hijiex deċiżjoni, iżda fajl Excel imħejji abbażi ta’ azzjoni kkoordinata bejn l-[AESA], is-servizzi tal-[Kummissjoni] ([DĠ MOVE]) u l-awtoritajiet tal-Istati Membri”
[traduzzjoni mhux uffiċjali] (31).
57.      Il-lista, ovvjament, ma hijiex deċiżjoni, iżda l-inklużjoni ta’
inġenju tal-ajru fiha hija deċiżjoni, u inġenju tal-ajru jista’ jkun fuq il‑lista biss jekk xi ħadd ikun ħa tali deċiżjoni.
58.      Il-Kummissjoni tirrikonoxxi li l-lista kontenzjuża tfasslet mill‑AESA u mid-DĠ MOVE (32), u li l-Istati Membri jistgħu jaġġornaw b’mod regolari l-informazzjoni li tinsab fiha, kif ukoll jitolbu modifiki, u huma mifhum li japprovawha taċitament jekk ma jirreaġixxux (33).
59.      Il-Kummissjoni
ssostni wkoll li l-entrata fil-lista kontenzjuża li tindika “22/02/2023: Deċiżjoni tal-KE li tinkludi l-inġenju tal-ajru fil‑lista, abbażi tal-provi miġbura mill-awtoritajiet Ġermaniżi waqt l‑ispezzjoni u ta’ riżorsi oħra”
[traduzzjoni mhux uffiċjali] ma turix l‑eżistenza ta’ att legalment vinkolanti tal-Kummissjoni, u lanqas ma tirreferi għal att formali ta’ approvazzjoni tal-inklużjoni.
60.      Skont il-Kummissjoni, l-espressjoni “deċiżjoni tal-KE” tfisser biss li, skont l-uffiċjali tal-Kummissjoni
u tal-AESA responsabbli mill‑koordinazzjoni tal-lista, “il-provi kollha miġbura (inklużi dawk ikkommunikati mill-awtoritajiet Ġermaniżi) jindikaw li jeżistu raġunijiet suffiċjenti sabiex l-inġenju tal-ajru jiġi inkluż fil-lista” [traduzzjoni mhux uffiċjali] (34)
61.      Madankollu, irrispettivament mill-fatt li l-inklużjoni fil-lista hija suġġetta għall-eżami tal-Istati Membri, li jistgħu jitolbu l-korrezzjoni tagħha, huwa stabbilit li huma DĠ MOVE u l-AESA li “jfasslu l-lista” u, għalhekk, li jiddeċiedu li jinkludu fiha dawk l-inġenji tal-ajru li fir‑rigward tagħhom jeżistu “raġunijiet suffiċjenti” sabiex ikun hemm qbil li għandhom jiġu inklużi.
62.      Għalhekk, it-tfassil tal-lista huwa r-riżultat ta’ deċiżjoni adottata mill-Kummissjoni bbażata fuq l-evalwazzjoni tal-informazzjoni pprovduta minn diversi sorsi.
63.      Il-ġudizzju dwar l-adegwatezza tal-informazzjoni disponibbli biex tikkonferma l-eżistenza ta’ raġunijiet li jiġġustifikaw l-inklużjoni tal‑inġenji tal-ajru
huwa
ta’ dawk li “jfasslu l-lista”, jiġifieri, f’dan il-każ, il‑Kummissjoni. Dan huwa dak li tfisser l-espressjoni “deċiżjoni tal-KE” li tinsab fil-lista kontenzjuża.
64.      Ir-rikors għal annullament quddiemna huwa intiż, kif diġà ġie espost, kontra l-inklużjoni tal-inġenji tal-ajru ta’ Global 8 Airlines fil‑lista kontenzjuża. B’dan ir-rikors, il-kumpannija proprjetarja tal‑inġenji tal-ajru riedet tikkontesta l-eżistenza tar-“raġunijiet suffiċjenti”
li, fl-opinjoni tal‑Kummissjoni, iġġustifikaw l-inklużjoni tagħhom fil‑lista.
65.      Għalhekk inqis li l-att li kontrih kien dirett ir-rikors għal annullament kien faċilment identifikabbli: l-inklużjoni tal-inġenji tal-ajru fil-lista kontenzjuża
tirriżulta, b’mod dirett, minn deċiżjoni adottata mill‑Kummissjoni wara li evalwat l-informazzjoni disponibbli.
66.      L-inklużjoni tal-inġenji tal-ajru fil-lista —
deċiża, ninsisti, mill‑Kummissjoni — tinkludi l-possibbiltà li tiġi imposta projbizzjoni (sussegwenti) ta’ titjir (35).
67.      Anki
jekk tali projbizzjoni ta’ titjir tiġi deċiża mill-Eurocontrol f’isem l-Istati Membri, din issir abbażi tal-inklużjoni tal-inġenju tal-ajru
fil-lista, deċiżjoni attribwibbli lill-Kummissjoni (36). Hija din tal-aħħar li ddeċidiet li tinkludih, u hija din id-deċiżjoni li Global 8 Airlines riedet tikkontesta quddiem il-Qorti Ġenerali.
68.      Global 8 Airlines sostniet b’mod konsistenti li d-deċiżjoni li l‑inġenji tal-ajru tagħha jiġu inklużi fil-lista kontenzjuża taffettwa d‑drittijiet u l-interessi tagħha: minn din l-inklużjoni tirriżulta l‑possibbiltà li jiġu rrifjutati l-awtorizzazzjonijiet ta’ titjir għall-inġenji tal-ajru tagħha. Min-naħa l-oħra, il-Qorti Ġenerali tiċħad li din id‑deċiżjoni tipproduċi effetti legali.
69.      Fl-opinjoni tiegħi, il-Qorti Ġenerali
żbaljat meta eskludiet l-effetti legali tad-deċiżjoni adottata mill-Kummissjoni.
70.      Kif diġà spjegajt, it-talba għal annullament ta’ Global 8 Airlines ma kinitx dwar ir-rifjut konkret ta’ titjir ta’ wieħed mill-inġenji tal-ajru tagħha iżda pjuttost dwar l-inklużjoni tal-inġenji tal-ajru tagħha fil-lista kontenzjuża. Insibha diffiċli naċċetta li din l-inklużjoni (irrispettivament minn jekk hijiex korretta jew le fil-mertu) (37) ma għandha l-ebda effett legali.
71.      L-Artikolu 3d tar-Regolament Nru 833/2014 jipprojbixxi li inġenji tal-ajru operati minn trasportaturi bl-ajru Russi, l-inġenji tal-ajru rreġistrati fir-Russja jew l-inġenji tal-ajru mhux irreġistrati fir-Russja iżda li huma proprjetà ta’ persuni fiżiċi jew ġuridiċi, entitajiet jew korpi Russu, mikrija, jew ikkontrollati b’xi mod ieħor minnhom, milli jinżlu fit-territorju tal-Unjoni, jitilqu minnu, jew jittajru fuqu.
72.      L-applikazzjoni ta’ tali projbizzjoni tirrikjedi, naturalment, li l‑awtoritajiet kompetenti jidentifikaw il-kumpanniji suġġetti għall‑projbizzjoni sabiex ikunu jistgħu jittieħdu, fir-rigward tal-inġenji tal-ajru tagħhom,
id-deċiżjonijiet korrispondenti. Dan huwa l-ewwel pass f’sekwenza ta’ azzjonijiet sussegwenti, li għandhom jitwettqu mill-Istati Membri u, fejn applikabbli, mill-Eurocontrol (li taċċetta jew tirrifjuta l‑pjanijiet ta’ titjir).
73.      Minn dan isegwi li l-identifikazzjoni tal-kumpanniji li l-pjanijiet ta’ titjir tagħhom jistgħu, sussegwentement,
ikunu suġġetti għal projbizzjoni tikkostitwixxi, fiha nnifisha, att li jipproduċi effetti legali b’mod dirett. L-Istati Membru u l-Eurocontrol jibbażaw ruħhom fuq dan l-att meta jeżaminaw il-pjanijiet ta’ titjir individwali ppreżentati mis‑sidien tal‑inġenji tal-ajru, billi jqisu li tali pjanijiet jistgħu jiġu rrifjutati sempliċement permezz ta’ riferiment għal-lista kontenzjuża, li huma marbuta biha sakemm il-Kummissjoni ma temendahiex.
74.      Għal din ir-raġuni, il-Eurocontrol wara li kkonfermat li l-inġenju tal-ajru EX-88012 jinsab fil-lista kontenzjuża, stiednet lil Global 8 Airlines biex tikkomunika mal-Kummissjoni, “jekk xtaqitx titlob it‑tneħħija tal-inġenju tal-ajru inkwistjoni mill-imsemmija lista” [traduzzjoni mhux uffiċjali] (38).
75.      Għalhekk, il-lista kontenzjuża tikseb, f’dan il-kuntest, sinjifikat legali rilevanti (39) billi tistabbilixxi l-kamp ta’ applikazzjoni suġġettiv tal‑Artikolu 3d tar-Regolament Nru 833/2014. Minn dan isegwi li fir‑rigward ta’ ċerti trasportaturi bl-ajru (f’dan il-każ, Global 8 Airlines) il-projbizzjoni li l-inġenji tal-ajru tagħha jinżlu fit-territorju tal-Unjoni, jitilqu minnu jew itiru fuqu, id-deċiżjoni kif riflessa fil-lista taffettwa b’mod negattiv l-interessi ta’ dawn it-trasportaturi, u tolqot direttament is‑sitwazzjoni legali tagħhom.
76.      Il-kunsiderazzjonijiet preċedenti jwassluni sabiex nipproponi li l‑appell għandu jintlaqa’.
C.      Deċiżjoni finali tal-kawża
77.      Skont l-Artikolu 61 tal-Istatut tal-Qorti tal-Ġustizzja tal-Unjoni Ewropea, meta l-appell jiġi milqugħ, id-deċiżjoni tal-Qorti Ġenerali tiġi annullata u l-Qorti tal-Ġustizzja tista’ jew hija stess tiddeċiedi definittivament il-kawża, meta din tkun fi stat li tiġi deċiża,
jew tibgħat lura l-kawża quddiem il-Qorti Ġenerali sabiex din tiddeċidiha.
78.      Fl-opinjoni tiegħi, il-kawża ma hijiex fi stat li tiġi deċiża b’mod definittiv mill-Qorti tal-Ġustizzja.
79.      Meta tiġi eżaminata l-legalità tad-deċiżjoni li l-inġenji tal-ajru ta’ Global 8 Airlines jiġu inklużi fil-lista kontenzjuża
għandu jiġi stabbilit, fl‑ewwel lok, jekk din il-kumpannija għandhiex locus standi. Jekk dan jiġi stabbilit, għandu sussegwentament jiġi analizzat jekk il-Kummissjoni
kinitx kompetenti biex tadotta d-deċiżjoni (40),
li twassal sabiex jiġi eżaminat il-mekkaniżmu ta’ koordinazzjoni stabbilit mal-AESA u l-Istati Membri għall-ġestjoni tal-flussi ta’ informazzjoni li fuqhom hija bbażata l-lista, kif ukoll ir-rwol tal-Kummissjoni f’dan il-kuntest. Fl-aħħar nett, u potenzjalment, ikun meħtieġ li jiġi stabbilit jekk l-inklużjoni fil-lista kinitx konformi,
fil-mertu, mal-Artikolu 3d tar-Regolament Nru 833/2014.
80.      Dawn huma l-kwistjonijiet kollha li l-Qorti tal-Ġustizzja ma tistax tiddeċiedi f’dan l-istadju, peress li jirrikjedu l-eżami kontradittorju ta’ elementi regolatorji u ċirkustanzjali li dwarhom il-Qorti Ġenerali, meta laqgħet l-eċċezzjoni preliminari ta’ inammissibbiltà tar-rikors imqajma mill‑Kummissjoni, naqset milli tiddeċiedi (41).
D.      L-ispejjeż
81.      Skont l-Artikolu 184 tar-Regoli tal-Proċedura tal-Qorti tal‑Ġustizzja, u fuq talba ta’ Global 8 Airlines, l-ispejjeż f’din l-istanza għandhom jiġu sostnuti mill-Kummissjoni, filwaqt li r-Repubblika Federali tal-Ġermanja għandha
tbati l-ispejjeż tagħha stess.
V.      Konklużjoni
82.      Fid-dawl tal-kunsiderazzjonijiet preċedenti, nipproponi lill-Qorti tal-Ġustizzja:
–        Tilqa’ l-appell.
–        Tannulla d-digriet mogħti mill-Qorti Ġenerali
fid‑29 ta’ April 2024 fil‑Kawża T‑277/23, Global 8 Airlines vs Il-Kummissjoni
(EU:T:2024:285).
–        Tibgħat lura l-kawża quddiem il-Qorti Ġenerali sabiex tiddeċiedi dwar il-mertu.
–        Tikkundanna lill-Kummissjoni Ewropea għall-ispejjeż
–        Tordna li r-Repubblika Federali tal-Ġermanja għandha tbati l-ispejjeż tagħha.
1      Lingwa oriġinali: l-Ispanjol.
2      Kawża T‑277/23 (EU:T:2024:285).
3      Regolament tal-Kunsill tal‑31 ta’ Lulju 2014 dwar miżuri restrittivi fid-dawl tal‑azzjonijiet tar-Russja li jiddestabbilizzaw is-sitwazzjoni fl-Ukraina (ĠU 2014, L 229, p. 1, rettifika fil-ĠU 2014, L 246, p. 59 u fil-ĠU 2022, L 114, p. 214), fil‑verżjoni emendata bir-Regolament tal-Kunsill (UE) 2022/334 tat‑28 ta’ Frar 2022 (ĠU 2022, L 57, p. 1).
4      L-Artikolu 3d(1) tar-Regolament Nru 833/2014 jistipula s-segwenti: “[g]ħandu jkun ipprojbit li kwalunkwe inġenju tal-ajru operat minn trasportaturi tal‑ajru Russi, inkluż bħala trasportatur ta’ kummerċjalizzazzjoni f’arranġamenti ta’ kondiviżjoni tal-kodiċi jew spazju magħluq, jew kwalunkwe inġenju tal-ajru reġistrat fir-Russja, jew kwalunkwe inġenju tal-ajru mhux reġistrat fir-Russja li jkun proprjetà ta’ xi persuna Russa, fiżika jew ġuridika, jew mikri, jew ikkontrollat b’xi mod ieħor minnha, jinżel fit-territorju tal-Unjoni, li jitlaq minnu jew li jittajjar minn fuqu”.
5      Iktar ’il quddiem, il-“lista kontenzjuża” jew il-“lista tar-Regolament Nru 833/2014”.
6      Dan kien l-inġenju tal-ajru bin-numru ta’ reġistrazzjoni EX-88012.
7      Punt 1 tad-digriet appellat.
8      Regolament tal-Kummissjoni tat‑12 ta’ Ottubru 2006, li jemenda r-Regolament (KE) Nru 474/2006 li jistabbilixxi l-lista Komunitarja ta’ trasportaturi tal-ajru li huma soġġetti għal projbizzjoni fuq l-operat fil-Komunità skont il-Kapitolu II tar‑Regolament (KE) Nru 2111/2005 tal-Parlament Ewropew u tal-Kunsill, kif emendat bir-Regolament (KE) Nru 910/2006 (ĠU 2006, L 283, p. 27) [traduzzjoni mhux uffiċjali].
9      Ara, is-sentenza tat‑8 ta’ Frar 2024, Pilatus Bank
vs BĊE (C‑750/21 P, EU:C:2024:124), punt 32, b’riferiment għas-sentenzi tat‑23 ta’ April 2009, Sahlstedt etvs Il-Kummissjoni (C‑362/06 P, EU:C:2009:243), punti 21 sa 23; u tas‑6 ta’ Lulju 2023, Julienvs Il-Kunsill (C‑285/22 P, EU:C:2023:551), punt 45.
10      Korsiv miżjud minni.
11      Punt 21 tar-risposta tal-Kummissjoni. Korsiv miżjud minni.
12      Punt 1 tad-digriet appellat.
13      Punt 34 tad-digriet appellat.
14      Punt 37 tad-digriet appellat.
15      Punt 38 tad-digriet appellat. Korsiv miżjud minni.
16      Punt 39 tad-digriet appellat.
17      Punt 40 tad-digriet appellat.
18      Ibidem.
19      Punt 41 tad-digriet appellat.
20      Punt 43 tad-digriet appellat.
21      Punt 46 tad-digriet appellat.
22      Punt 45 tad-digriet appellat.
23      Ibidem.
24      Ibidem.
25      Punt 46 tad-digriet appellat.
26      Punti 47 u 48 tad-digriet appellat.
27      Punt 40 tad-digriet appellat.
28      Punt 45 tad-digriet appellat; korsiv miżjud minni.
29      Punt 3.4 tal-appell. Dikjarazzjoni li dwarha insistiet waqt l-intervent tagħha fis-seduta.
30      Punt 45 tad-digriet appellat.
31      Punt 2 tar-risposta tal-Kummissjoni għat-talba tal-Qorti tal-Ġustizzja; b’tipa grassa fl-oriġinal.
32      Ibidem, punt 16.
33      Ibidem, punt 17.
34      Ibidem, punt 21.
35      Fi kliem id-digriet appellat, l-għan tal-flussi ta’ informazzjoni kkoordinata permezz tal-mekkaniżmu stabbilit mid-DĠ MOVE, l-AESA u l-awtoritajiet tal-Istati Membri huwa li “tiġi stabbilita lista ta’ inġenji tal-ajru li jistgħu jkunu suġġetti għall-projbizzjoni ta’ titjir” (punt 45; korsiv miżjud minni).
36      Il-korrezzjoni jew il-modifika ta’ din l-inklużjoni –
u possibbilment anki l‑kanċellazzjoni –
taqa’ biss taħt ir-responsabbiltà tal-Kummissjoni. Mit-tweġiba ta’ din tal-aħħar għall-mistoqsija tal-Qorti tal-Ġustizzja (punt 21) jirriżulta li l‑awtoritajiet tal-Istati Membri jistgħu “jitolbu il-korrezzjoni tal-inklużjoni jekk ikun fiha żbalji jew jekk ikollhom dubji dwar il-konklużjonijiet tal-uffiċjali
tal‑Kummissjoni” (korsiv miżjud minni). Din id-dikjarazzjoni tikkonferma li l‑inklużjoni fil-lista hija r-riżultat ta’ evalwazzjoni li tiġġustifika d-deċiżjoni li ssir.
37      Din hija kwistjoni li l-Qorti Ġenerali
għandha tistabbilixxi sabiex tiddeċiedi b’mod definittiv it-tilwima, kif qiegħed nipproponi iktar ’il quddiem. Fir-rikors għal annullament tagħha, Global 8 Airlines kienet sostniet, fil-qosor, li r-rekwiżiti tal‑Artikolu 3d tar-Regolament Nru 833/2014 ma kinux issodisfatti peress li: a) kienet kumpannija tad-dritt privat, bis-sede tagħha fir-Repubblika Kirgiża, proprjetà ta’ u ġġestita minn ċittadini tal-Unjoni li ma għandhom l-ebda nazzjonalità oħra; u b) l-inġenji tal-ajru ma kinux taħt il-kontroll ta’ individwi jew entitajiet Russi.
38      Punt 14 tad-digriet appellat.
39      Il-punt 38 tad-digriet appellat jindika li skont
Global 8 Airlines, il-Kummissjoni, fit‑tfassil tal-lista, tistabbilixxi mekkaniżmu vinkolanti li l-għan tiegħu huwa li twettaq evalwazzjoni uniformi, fil-livell tal-Unjoni, tal-proprjetà u l-kontroll tal‑inġenji tal-ajru, bil-għan li tiżgura l-implimentazzjoni effettiva tal-projbizzjoni ta’ titjir prevista fl-Artikolu 3d tar-Regolament Nru 833/2014. Għalhekk, il‑Kummissjoni tista’ titqies bħala l-awtur ta’ deċiżjoni li l-Istati Membri u Eurocontrol kienu sempliċement qegħdin jimplimentaw.
40      Il-fatt li l-Kummissjoni de facto adottat  id-deċiżjoni kontenzjuża ma jimplikax neċessarjament li kellha l-kompetenza biex tagħmel dan.
41      Mingħajr ma jiġi eskluż li din id-diskussjoni tista’ tkun impossibbli, jekk tintlaqa’ l‑eċċezzjoni ta’ intempestività tar-rikors għal annullament imressqa mill‑Kummissjoni quddiem il-Qorti Ġenerali.